TITTEL En lokalhistorisk perle

INGRESS Dersom du ikke har besøkt Orkdal Bygdetun allerede, bør du definitivt planlegge en visitt neste år.

- Jeg vil beskrive bygdetunet som et museum, eller et vindu inn mot det historiske Orkdal. Det gir kunnskap og forståelse om hvordan folk i regionen bygde og levde helt tilbake til tidlig 1700-tall, forklarer Gunvor Elise Tallerås, som sitter i styret til Stiftelsen Orkdal Bygdetun.

Bevarer historien
Orkdal Bygdetun ligger noen steinkast vest for Svorkmo og har i dag 14 historiske bygninger samlet på én lokasjon. De fleste har blitt flyttet hit gjennom årene. Målet er å ivareta det historiske Orkdal i en tid der kommunen gjennomgår store endringer både areal- og utbyggingsmessig.
- Interessen for bygdetunet er god, men vi vil gjerne at enda flere kommer og får innsikt i bygdehistorien til Orkdal, sier Tallerås.
Stiftelsen Orkdal Bygdetun ble etablert i 1991, og har ansvaret for driften av bygdetunet.
- Er det noen bygg du vil trekke fram som ekstra interessante?
Tallerås tar en liten tenkepause.
- Nå spør du vanskelig, men Sivertsengården, som opprinnelig stod i Orkanger sentrum, er en flott bygning fra 1840. Slektsgården Oppstuggu Berbu, som ble overdratt til Orkdal Historielag av de siste gjenlevende i slekta, Ida og Oline Berbu i 1984, er en skikkelig perle. Husmannsplassen Soløyan fra om lag 1750 er også et bygg vi er stolte av. Svorkåsstuggu er et annet typisk eksempel på et gårdstun fra gamle Orkdal, forteller hun.

Hus som brukes
Tallerås påpeker samtidig at husene ikke bare står der for å bivånes; flere brukes også i undervisningsøyemed og til utleie.
- Vi vil at Orkdal Bygdetun skal være et aktivt sted. Vi har for eksempel hatt hundrevis av barneskoleelever her i forbindelse med arrangementet "Den kulturelle skolesekken". I tillegg har vi jevnlige omvisninger, hovedsakelig på sommerstid. Aktivitetene oppdateres på Facebook-sidene våre og på hjemmesiden vår.
- Du nevnte noe om utleie også?
- Absolutt. Sivertsengården er innredet med kjøkken og møtelokaler, og anvendes til en hel rekke forskjellige arrangement.  Ellers blir låven brukt til bryllup, bursdagsfeiringer, konserter og andre kulturarrangementer. Mulighetene er mange, sier Tallerås.
- Dere ble messeprisvinner i 2024. Hva har dere planlagt på årets Orkdalsmesse?
- Vi er litt på planleggingsstadiet ennå, men siden messa har friluftsliv som tema, så kommer vi nok til å rette litt fokus mot det, avslutter hun.

Interessert i å vite mer? Sjekk ut orkdalbygdetun.no

BILDETEKSTER
Orkdalbygdetun001: Oppstuggu Berbu.  De siste gjenlevende av sju søsken, Ida og Oline Berbu, overdro eiendommen til Orkdal historielag i 1984. (Foto: Allsidig Design)

Orkdalbygdetun002: Sivertsengården. Bygningen stod opprinnelig i Orkanger sentrum. (Foto: Allsidig Design)

Orkdalbygdetun003: Svorkåstunet. Svorkåsstuggu er et typisk eksempel på et gårdstun fra gamle Orkdal. (Foto: Allsidig Design)